
РЕГЛАМЕНТ
НАЦИОНАЛНИ НАГРАДИ ЗА НАУКА „ПИТАГОР“ – 2026 
	Националните награди за наука „Питагор“ са символ на признание за изключителните постижения на българските изследователи в различни научни области. Те са сред ключовите инициативи на Министерството на образованието и науката, насочени към насърчаване на върхови научни изследвания и утвърждаване на ролята на науката като двигател на общественото развитие. Учредени през 2004 г., наградите “Питагор” се утвърждават през годините като най-авторитетното и престижно национално отличие за съществен принос към развитието и популяризирането на българската наука. 

I. УСЛОВИЯ ЗА УЧАСТИЕ 
	Кандидатите за националните награди за наука „Питагор“ подават документи за участие в следните категории на конкурса: 
· Голяма награда „Питагор“ за цялостен научен принос;  
· Награда „Питагор“ за утвърден учен в областта на природните и инженерните науки; 
· Награда „Питагор“ за млад учен в областта на природните и инженерните науки; 
· Награда „Питагор“ за утвърден учен в областта на науките за живота и медицината; 
· Награда „Питагор“ за млад учен в областта на науките за живота и медицината; 
· Награда „Питагор“ за утвърден учен в областта на социалните и хуманитарните науки; 
· Награда „Питагор“ за млад учен в областта на социалните и хуманитарните науки; 
· Награда „Питагор“ за комуникация на наука.
	За участие в категория Голяма награда „Питагор“ за цялостен научен принос кандидатът следва да представи обобщено своите научни резултати и приноси за цялата си научна кариера. Кандидатът следва да формулира ясно и не само – приносът си към значителни научни открития, международното си признание, влияние върху обществото, етична репутация и доказано менторство, на достъпен за широката публика език. До участие не се допускат учени, носители на тази награда.
	За участие в категория награда „Питагор“ за утвърден учен в определена научна област кандидатът следва да представи обобщено своите научни резултати и приноси в научното направление, в което работи, с фокус върху последните 5 години (2021 – 2025 г.)*. Кандидатът трябва да формулира ясно и не само --въздействието на своята научна работа върху изследователската екосистема на достъпен за широката публика език.  До участие не се допускат учени, носители на Голяма награда „Питагор“ за цялостен  научен приноси такива, които са носители на награда “Питагор” за утвърден учен в същата област.
	За участие в категория награда „Питагор“ за млад учен от определена научна област кандидатът следва да представи обобщено своите научни резултати и постижения в направлението, в което работи, с фокус върху последните 5 години (2021 – 2025 г.)*. Кандидатът трябва да е придобил образователно-квалификационна степен „магистър“ не повече от 10 години от дата 1 януари 2026 г. и да формулира ясно въздействието на своята научна работа върху изследователската екосистема на достъпен за широката публика език.  До участие не се допускат учени, носители на награда “Питагор” за млад учен в същата област.
До участие във всяка категория на конкурса, с изключение на “Награда „Питагор“ за комуникация на наука”, се допускат учени, работещи в български висши училища или научни организации.	
[bookmark: _Hlk190424043][bookmark: _Hlk190424091]	 За участие в категория награда „Питагор“ за комуникация на науката кандидатът следва да представи обобщено своя принос с основен фокус върху последните 5 години. В категорията могат да кандидатстват работещи в български висши училища или научни организации, както и журналисти и лица, упражняващи свободна професия, с принос към популяризирането на науката в България.
	Номинации могат да подават научни или обществени организации, група учени и индивидуални учени.  
	Номинацията съдържа:
1. Попълнена стандартизирана форма за участие (Приложение № 1,Приложение № 2, Приложение № 3 или Приложение № 4); 
2. Справка за наукометрични показатели: научни трудове (включително патенти), цитирания, H-индекс на базата на данните в Web of Science и Scopus (с изключение на кандидатите за награда „Питагор“ за комуникация на наука);
3. Списък на проекти, в които кандидатът е ръководител или участва;
4. Информация за получени международни и национални награди (с прилежащ доказателствен материал);
5. Формулиран принос за развитие на науката/научното направление; 
6. Копие от диплома за придобиване на ОКС „магистър“[footnoteRef:1] (за кандидати за „Награда „Питагор“ за млад учен в дадена категория“). [1:  Съгласно § 1, т. 3 от Закона за насърчаване на научните изследвания и иновациите за „млад учен“ се счита лице, което извършва научноизследователска и образователна дейност във висше училище или научна организация след придобиване на първа образователно-квалификационна степен "магистър", но не повече от 10 години след придобиването и. В този период не се включва времето, през което лицето ползва отпуск поради бременност и раждане, отглеждане на дете или поради временна неработоспособност, продължила повече от 6 месеца без прекъсване, и е в обективна невъзможност да извършва научноизследователска и научно-образователна дейност.] 

Заявления, които не отговорят на горепосочените условия, ще бъдат отхвърляни.


II. ЖУРИ
	Съставът на журито за националните награди за наука „Питагор“ се определя със заповед на министъра на образованието и науката след предложения от висшите училища, научните организации и Фонд „Научни изследвания“. 
	В неговия състав влизат хабилитирани български учени, по един от всяка от десетте области на науката, дефинирани в Правилника на Фонд „Научни изследвания”. Членовете на журито не могат да имат роднински връзки, съвместни публикации, патенти или проекти с кандидатите в конкурса. Преди стартиране на работата на журито членовете му подписват “Декларация за конфиденциалност и липса на конфликт на интереси, включително за липса на роднински връзки, съвместни публикации, патенти или проекти с кандидатите в конкурса”.
	В състава на журито без право на глас се включва и представител на Министерството на образованието и науката.
	Председателят на журито се избира с явно гласуване измежду всички негови членове. За председател се избира лицето, за което са гласували повече от половината от състава на журито.  
	В зависимост от възможностите на членовете, журито заседава онлайн и присъствено. За всяко проведено заседание на журито се изготвя протокол. 
III. РЕД НА ПРОВЕЖДАНЕ НА КОНКУРСА 
	След приключване на срока за набиране на предложения и заявления за участие в конкурса журито разглежда постъпилите кандидатури и определя до три във всяка категория за участие в следващия етап на конкурса.  
	При избора на номинирани журито отчита различните показатели (значение и влияние на научните резултати, престижност на изданията, в които са публикациите, брой цитирания, специфика на научната област, обществен имидж на изследователя, принос за институцията, за която работи, обучение, обществена роля, международно признание и др.).  
	Не по-късно от 1 октомври журито изготвя и представя доклад до министъра на образованието и науката с предложение за награди. Във всяка категория наградата се присъжда на един изследовател. При много близки показатели на водещите кандидати по изключение се допуска предложение на журито за разделяне на наградата в определена категория.
	След представянето на доклада на журито министърът на образованието и науката определя със заповед наградените учени за текущата година. 
	Журито може да пренасочва по своя преценка номинирани от една категория в друга.  
IV. НАГРАДА
	За Голяма награда „Питагор“ за цялостен научен принос – грамота, статуетка „Питагор“ и парична награда. 
	За останалите категории – грамота, плакет и парична награда.
	Всички номинирани от журито кандидати получават грамоти. 
V. ЦЕРЕМОНИЯ ПО НАГРАЖДАВАНЕ
	Церемонията по награждаване се провежда в подходящ формат до края на месец октомври 2026 г. 
	Кандидатури и номинации се подават едновременно на следните електронни адреси в срок до 1 септември 2026 г.:
	Елица Фотева
Дирекция „Наука“
Телефон: 02/9217 768
Имейл: e.foteva@mon.bg
	Микаела Станчева
Дирекция „Наука“
Телефон: 02/9217 416
Имейл: m.stancheva@mon.bg

